لفن د لحرب

لفن د لحرب (ب، حرفياً "الطريقة لعسكارية ديال سون تزو") كتاب ديال لفلسفة و السطراتيجية لعسكارية الّفو الجينيرال الشينوي سون تزو، غالبا ف لّخر ديال لفترة د الدولات لمتحاربة (فترة لي كانت الشينوا فيها مقسّمة ل 7 د الدولات كيتحاربو بيناتهوم). لكتاب فيه 13 شاپيطر كلا واحد فيهوم كيهضر على نوع من نواع السطراتيجيات لعسكارية، بحال لختيار ديال لارض د لمعراكة، ولا التاجسّوس على لعدو. لفن د لحرب كان تّشكر بزاف و تطبّق ف لحروب ف شرق اسيا من نهار بان. ف لقرن 20 لكتاب تّشهر بزاف و ولا عندو تطبيق ماشي غير عند لعسكر، مي تا ف تّاجسوس، السياسة، لبيزنيس و ف السپور، سيرتو ف لعالم لغربي. لكتاب تطرجم ل لفرانساوية اول مرة ف 1772، و ب النݣليزية ف لبدية د لقرن 20. كاينين طرجمات ديالو تا ب لعربية. الشاپيطرات د لكتاب. كلا شاپيطر ف لكتاب كيهضر على نوع من نواع السطراتيجيات لعسكارية، و شنو لمواصفات لي خاصها تكون ف الجينيرال د لارمي باش يقدر يطبقها. لكتاب متاتر بزاف ب لفلسفة الطاوية، سيرتو من الناحية د لمعايير لاخلاقية و النفسية. شاپيطر 1: لحطّان د لبلانات. كيهضر على 5 د لعوامل لاساسية (الطريقة، لفصول، التيران ؤلا لارض، لقيادة، و الجيستيوناج) و سبعة د لعناصر لي كاتحدد النتيجة د التلاحمات لعسكارية. ب التفكير و التقدير و لمقارنة د هاد لعوامل، الجينيرال يقدر يحسب لحتيمال د الرباح د لارمي ديالو. هاد الشاپيطر كيشدد على لفكرة بلي لحرب قضية ديال الدولة لي خاصها تّخاد ب جدية، و بلي الجينيرال د لارمي ماخاصوش يبداها بلا مايكون خمم مزيان ف لعواقب ديالها. قتيباس مشهور: جميع لحروب مبنيين على لخدعة شاپيطر 2: شن لحرب. كيشرح التفاصيل ديال لقتيصاد د لحرب، و كيفاش الالتحامات لعسكارية لمصيرية ماخاصهاش تشد وقت طويل باش يكون الرباح مضمون. هاد الشاپيطر كينصح مول السطراتيجية لعسكارية باش يحد من لمصاريف د لحرب. قتيباس مشهور: ماعمّر شي دولة ماستافدات من حرب طويلة شاپيطر 3: السطراتيجية د لاطاك. كيعرّف لمصدر ديال لقوة د لارمي بلي هوّا التوحد ديالها ماشي لحجم ديالها. و كيناقش لعوامل لخمسة ديال النجاح ف اي حرب. هاد لعوامل، مرتّبين على حساب لاهمية، هوما: لاطاك، السطراتيجية، التحالفات، لارمي، و لمدون. قتيباس مشهور: لفن د لحرب هوّا باش تغلب لعدو ديالك بلا ماتدخل معاه ف مطايفة قتيباس اخور: عرف راسك و عرف لعدو ديالك و غادي تغلبو بلا ماتّعرض ل لخطر شاپيطر 4: لمناورات الطاكتيكية. كيشرح لاهمية ديال الدفاع على لموضع لي شداتو لارمي، قبل ماتزيد ل لݣدام بشكل ناجح. كيعلّم لكوماندانات لاهمية ديال التعرف على لفرص السطراتيجية، و ف نفس لوقت بلي ماخاصهومش يعطيو فرصة ل لعدو ديالهوم. شاپيطر 5: الطاقة د لارمي. كيشرح كيفاش لابداع و التوقيت يقدرو يتخدمو باش يعطيو طاقة و قوة نفسية ل لارمي. قتيباس مشهور: لفرص يقدرو يبانو ف عز لفوضى شاپيطر 6: نقاط الضعف و نقاط لقوة. كيشرح كيفاش لفرص ديال لارمي كيجيو من فتحات ف لمحيط ديالها لي سبابها ضعف نسبي ديال لعدو، و كيفاش خاصها تستاجب ل تغيرات مستامرة ف ساحة لمعراكة. قتيباس مشهور: دير راسك ضعيف فاش تكون قوي، و قوي فاش تكون ضعيف شاپيطر 7: لمناورة ب لارمي. كيشرح لخطورة ديال لمواجهة لمباشرة، و كيفاش الجينيرال د لارمي يقدر يربح هاد لمواجهات يلا تزيّر باش يواجه و ماكانش حل اخور. قتيباس مشهور: خبي بلاناتك و ماتخليها تبان بحال الضلمة د الليل، و ملي تّحرك، طيح على عدوك بحال لبرق شاپيطر 8: نواع الطاكتيكات لحربية. كيشرح ضرورة باش تكون الستيجابة ديال لارمي فليكسيبل، و كيفاش تّدار على حساب الضروف لمتغيرة. شاپيطر 9: الزحف ب لارمي. كايوصف لوضعيات مختالفة لي تقدر لارمي تلقا راسها فيها، معا دخولها ف لمجال ديال لعدو، وكيفاش تقدر تستاجب ل هاد لوضعيات. اجزاء كبيرة من هاد الشاپيطر كاتركز على كيفاش تفهم لاهداف ديال لخرين. شاپيطر 10: نواع التضاريس و لاراضي. كايوصف لمجالات التلاتة ديال لمقاومة (لمسافة، لخطورة و لحواجز)، و ستة د لپوزيصيونات على لارض لي كيجيو منهوم. كلا وحدة من هاد لپوزيصيونات تقدر تكون اڤونطاج ؤلا عائق. شاپيطر 11: تسع نواع د لمواقف. كيوصف تسعة د لمواقف ؤلا لمراحل خيلال لحملة لعسكارية، و علاياش لكوماندان د لارمي خاصو يركّز باش يدوز منهوم. شاپيطر 12: لاطاك ب لعافية. كيشرح التخدام لعام ديال السلاح، و تخدام لمحيط براسو كا سلاح. ب لاضافة ل 5 د لاهداف لمومكينة ديال لاطاك، 5 د النواع ديال لهجمات لمعتامدة على لمحيط، و كيفاش خاص تكون الستيجابة ل هاد النواع د لهجمات. شاپيطر 13: تخدام لجواسيس. كيركز على لاهمية ديال خلق مصادر د لمعلومات لموتوقة، و خمسة د النواع د التاجسّوس و كيفاش لواحد يقدر يجيري كلا واحد منهوم.